William Montgomery Brown

William Montgomery Brown (1855–1937), qui alsi era appellate (e se appellava)  Bad Bishop Brown (anglese pro "Mal Episcopo Brown"), era un clerico anglican e un autor e advocato pro marxismo. Brown, de Galion, Ohio, SUA era consecrate un episcopo del ecclesia anglican statounitese (alsi appellate le ecclesia episcopal) e es plus ben memorate como le prime episcopo anglican a ser judicate pro heresia desde le Reformation, e le prime de qualcunque ecclesia in le SUA deponite pro inseniamentos heretic.  Postea ille ha devenite un episcopo in le ecclesia catholic vetere e scribeva multe obras in favor de scientia e marxismo.

Biographia

Brown nasceva le  in un ferma al west de Orrville, Ohio, le filio de Joseph Morrison Brown e Lucina Elzina Cary Brown. Su patre era un colono (fermero tenente) qui ha movite le familia a Michigan in 1858, e post le principio del Guerra Civil Statounitese in 1861 ha inrolate in le Armea del Union. Joseph Brown serviva in Tennessee ante devenir malade, e era mandate a su domo pro recuperar. Ille moriva le 1 de augusto 1862. Le matre de William Brown moveva le familia a Ohio de nove, and "Willy" era "arrentate" a un fermero qui non tractava le puero ben e non arrangiava pro educar le. 

Quando Brown habeva 15 annos, le contato ha ponite le con un fermero appellate Jacob Gardner, un membro del ecclesia episcopal methodista. Le pietate de Gardner multo influentiava le juvene Brown. Durante iste tempore ille ha devenite gravemente malade con febre typhoide. Annos depost Brown memorava tractante con Deo a devotar su vita a ministrar si su vita era preservate. Su salutate se meliorava e ille sparniava bastante del moneta ille era pagate per su empleator le fermero pro quitar Ohio subinde su 21e die natal.

In 1876, Brown ha viagiate a Omaha, Nebraska, e obtenite empleo cochiate pro un judice, qui arrangiava pro Brown a entrar un schola public. Post haber obtenite su diploma, Brown ha retornate a Ohio e travaliava in un tanneria.

Le philanthropista Mary Scranton Bradford accordava a pagar pro su education al Seminario Episcopal, Bexley Hall, a Kenyon College in Gambier, Ohio. Sra. Bradford mandava lo a Seabury Divinity School in Minnesota ab 1879 a 1880 pro preparar pro le curso seminari. Ille ha finite su studios in 1883, ma proque ille non ha facite omne su cursos a Kenyon, ille nunquam ha recipite un grado de Baccalaureo de Divinitate ab Bexley.

Brown era ordinate e in 1883 ha devenite le vicario de Grace Church ("Ecclesia de Gratia") in Galion, Ohio. In 1891 ille ha devenite le archiepiscopo pro labor missionari in le Diocese de Ohio e scribeva su libro popular The Church for Americans ("Le Ecclesia pro americanos"), que explicava le credentias del ecclesia anglican e poneva Brown in le foco national. Ille era consecrate episcopo assistente de Arkansas in 1898 e succedeva al diocese post le morte de Henry Niles Pierce.Carden, Ronald M., "William Montgomery Brown (1855–1937)", Encyclopedia of Arkansas Alsi in 1898, ille recipeva un grado honorari de Doctor de Divinitate ab Kenyon College.

Su libro de 1907 The Crucial Race Question, que appoiava le segregation del racias, faceva multo irate le gente del nord del SUA que typicamente contribueva fundos substantial pro sustener su diocese povre del sud. Brown ha create le Helen Dunlap School for Mountain Girls (Schola Helen Dunlop pro Pueras Montaniero) e un seminario pro educar un ministerio local in Arkansas.

Ab 1909 a 1910, ille participava in un conflicto acute con Trinity Cathedral in le citate de Little Rock (in Contato Pulaski) super le question del controlo del cathedral e le refusa del decano a leger e complimentar le nove libro per le episcopo, The Level Plan of Church Union ("Le Plano Nivellate pro Union Ecclesiastic"). Iste disputa aggravava le alienation de multe gente in Arkansas. The Level Plan rejectava multe practicas del ecclesia anglican e faceva irate multe supponitores, qui insisteva que ille parti. In 1911, ille retornava a Galion, Ohio, e formalmente ha resignate como episcopo de Arkansas in 1912, ben que ille remaneva un episcopo sin un diocese. Ille era succedite como Episcopo de Arkansas per James Rideout Winchester.

Brown comenciava a leger Charles Darwin, Karl Marx, e altere autores promovente un vista materialistic del mundo. Duo annos depost, Brown annunciava su "conversion a scientia" in julio 1913. Ille scribeva al episcopos del ecclesia anglican informante les de su nove position. Ille rejectava le Jesus historic. "Io non crede ancora in un Deo personal, ni in un creation de sex dies, ni in un celo e inferno literal." Brown scribeva. Credos, ille decideva, era solmente symbolic.

Le evolution de Brown ab Episcopo de Arkansas (1899–1912), a disveloppar un interesse in Marxismo, socialismo, e communismo durante le 1910s, a ser le autor de Communism and Christianism (1920), dramaticamente cresceva e defiava su influentia in le ecclesia, inducente su judicio pro heresia per le Camera de Episcopos in 1924–25. Ibi ille tentava a provar al altere episcopos que illes non credeva plus que Brown ipse in un interpretation stricte del biblia. Totevia, ille era deponite e excommunicate."'Heretic' Bishop Brown Proposes A Religion for the Underworld", The Evening Independent, St Petersburg, FL, January 14, 1926

Nonobstante, durante que ille assisteva al verdicto final in su deposition como episcopo in octobre 1925, ille era offerite un position in ambe le ecclesia orthodoxe russe, que era fortemente influentiate per le autoritates sovietic al tempore, e le ecclesia catholic vetere; ille optava pro iste e era consecrate un episcopo catholic vetere in un ceremonia conducite in su proprie studio in su domo in Galion, Brownella Cottage (del qual vide infra). Proque ordines catholic vetere era acceptate como valide per le ecclesia anglican in le SUA, su position como un episcopo in succession apostolic non poteva a ser defiate per su ex-ecclesia. Multe ecclesias catholic vetere considera Episcopo Brown in le linea de succession de lor episcopos.

Brown pensava que su ver ministerio inceptava al etate de 71 quando ille comenciava a facer lecturas al classe travaliator e a scriber un varietate plus large de libros. Quando ille incontrava difficultates in trovar un editor, ille ipse publicava sub le Bradford Brown Educational Company, Inc. Ille continuava a scriber usque su morte in 1937 al etate de 82. Brown es interrate al latere de su sposa in Fairview Cemetery (Cemeterio Belle Vista) in Galion. Su testamento lassava legatos al hospital de Galion e a Kenyon College.

Brownella Cottage

In decembre de 1882, William Brown e Ella Scranton Bradford, le nepta adoptate de Mary Scranton Bradford, se sposava. Sra. Bradford mandava le construction de Brownella Cottage, trans le strata ab Grace Church, como un dono nuptial pro le sposos.

Un structura de bricca de 1866 que originalmente habeva essite usate como le ecclesia catholic de St. Joseph era preservate al sito pro servir como le studio de William. Brownella Cottage era completate in 1887. Le domo reflecteva e le opulentia del familia Bradford e le stilo alte de 1880s de architectura in le SUA. Ella Brown moriva in 1935; le episcopo le 31 de octobre 1937.

Brownella Cottage es possedite per le Galion Historical Society, que opera lo in parte como un monumento a Brown, in parte un museo pro le burgo de Galion. Le spectros de Ella e William Brown son dicite per le superstiose a habitar Brownella Cottage.Hill, Todd. "Do you believe in ghosts?", Mansfield News Journal, October 31, 2014 Le edificio recipe multe visitatores, particularmente circa Halloween, qui son attrahite al superstition del spectros qui habita le edificio.Galion Historical Society

 Obras 

 The Church for Americans, (1895)
 The Crucial Race Question, (1907)
 The Level Plan for Church Union, (1909)
 Communism and Christianism, (1920) 
 Teachings of Marx for girls and boys (1935)
 Human meaning of Christian doctrines
 My heresy; the autobiography of an idea. New York, John Day, 1926.
 Why I am a Communist. Galion, Ohio, Bradford Brown Publ. Co., 1932.
 Communism, the new faith for a new world. Bishop Brown's appeal to Chicago's World Parliament of Religion [sub-title from cover]. Galion, Ohio The Bradford-Brown Educational Co. 1935
 Science and History: For Girls and Boys
 The Christian Way Out: A Criticism
 The Bankruptcy of Christian Supernaturalism from the Viewpoint of the Trial
 The Bankruptcy of Christian Supernaturalism from the Viewpoint of Other Heretics in the Episcopal Church
 The Bankruptcy of Christian Supernaturalism from the Viewpoint of the World and the Church
 The Bankruptcy of Christian Supernaturalism from the Viewpoint of Science
 The Bankruptcy of Christian Supernaturalism from the Viewpoint of Philosophy
 The Bankruptcy of Christian Supernaturalism from the Viewpoint of Sociology
 The Bankruptcy of Christian Supernaturalism from the Viewpoint of the Bible
 The Bankruptcy of Christian Supernaturalism from the Viewpoint of History

Categoria:Hereticos
Categoria:Marxistas
Categoria:Ecclesia Episcopal Statounitese
Categoria:Bad Bishop Brown
Categoria:Clericos